एक ईकाई को संयुक्त होकर और पारिवारिक भावना से एक दूसरे के साथ बांध दिया जाना ही एकात्ममानववाद है। जिसमें हर व्यक्ति एक दूसरे के भीतर एक ही आत्मतत्व को देखता है और मानता है कि जिस ज्योति से मैं स्वयं ज्योतित हूं वही ज्योति आप में भी है और वही हर प्राणी के भीतर है। सृष्टि के कण-कण में वही ज्योति प्राण बनकर संचार कर रही है। संसार की सारी गति और सारी प्रक्रिया उसी प्राणतत्व से गतिशील है तो उसे लेकर विखण्डन क्यों और उसके नाम पर मारकाट क्यों? यह प्रश्न था भारतीयों के भीतर जो उन्हें प्राचीन काल से राक्षसों से संघर्ष कर अपनी एकात्ममानववादी संस्कृति की रक्षा के लिए प्रेरित करता रहा था। जब संसार में राक्षस प्रवृत्ति बलवती हुई तो भारत ने उसका प्रतिशोध करने का निर्णय लिया। भारत का संस्कार था कि संसार के प्राणियों के लिए आश्रय, गृह, उद्यान, कुआं, बगीचा, धर्मशाला, प्याऊ आदि बनवाकर उनकी सेवा की जाए, परोपकार के माध्यम से अपनी एकात्ममानवतावादी संस्कृति की रक्षा की जाए। इस प्रकार यज्ञोमयी संस्कृति की रक्षा करना भारत की मौलिक चेतना में रचा बसा संस्कार था। जिसे उजड़ता देखना किसी भी भारतीय के वश की बात नहीं थी।